2021. gada 15. janvārī

**Bērziņš izcīna sudrabu Nāciju kausā Oberhofā**

Piektdien, 15. janvārī kā ierasts tika aizvadīts Nāciju kauss jeb kvalifikācijas sacensības, kurās no Latvijas komandas piedalījās Ulla Zirne, Elīna Ieva Vītola, Gints Bērziņš un divvietīgā ekipāža Mārtiņš Bots/Roberts Plūme. Visās trīs disciplīnās tika lauzti trases rekordi.

Pārējie Latvijas sportisti ir izcīnījuši vietu stiprāko grupā pēc iegūtajiem punktiem pēdējos trijos Pasaules kausa posmos.

Divvietīgo ekipāžu konkurencē Eiropas čempionāta bronzas medaļas īpašnieki – Mārtiņš Bots/Roberts Plūme Nāciju kausa braucienā pieļāva kļūdas, kas finišā rezultējās ar laiku 41.609 sekundes, starp 16 ekipāžam ierindojoties piektajā vietā.

Pirmie – kanādieši Valkers/Snits *(Walker/Snith),* sasniedzot 112 km/h un laužot trases rekordu – 41.108 sekundes. 0.113 sekundi aiz līderiem – vācieši Goike/Gamms *(Geueke/Gamm),* bet trešie – Slovākijas valstsvienības sportisti Vaverčaks/Zimnijs *(Vacvercak/Zimnij)* [+0.223].

Vīru konkurencē jauniors Gints Bērziņš kāpa uz goda pjedestāla otrā pakāpiena, finišējot 43.164 sekundēs. Pirmais – uzstādot jaunu trases rekordu – 43.111 sekundes, austrietis Dāvids Glaišers *(David Gleirscher)*, bet trešais – Gleišera komandas biedrs Reinhards Eggers (Reinhard Egger) [+0.180].

Dāmu konkurencē starp 31 sportistēm Ulla Zirne ar finiša laiku 41.692 tūlīt aiz goda pjedestāla, ceturtajā vietā. Elīnai Ievai Vītolai šīs sezonas pirmajās izbraukuma sacensībās diemžēl piedzīvots kritiens.

Pirmā šīs dienas sacensībās – amerikāniete Sammere Bričere *(Summer Britcher),* uzstādot jaunu trases rekordu – 41.402 sekundes. Otrā – Bričeres komandas biedre Ešlija Fārkharsone *(Ashley Farquharson)* [+0.139], bet trešā - austriete Hanna Proka *(Hannah Prock)* [+0.157]

Sestdien, 16. janvārī uz starta dosies un par godalgām Eberspacher Pasaules kausa septītajā posmā cīnīsies vīrieši – Artūrs Dārznieks, Riks Kristens Rozītis un Gints Bērziņš -, kā arī divvietīgās ekipāžas: Mārtiņš Bots/Roberts Plūme, Oskars Gudramovičs/Pēteris Kalniņš un Andris Šics/Juris Šics.

Latvijas Nacionālās kamaniņu sporta izlases startiem seko līdzi tiešraidē Helio un Shortcut kanālā Best4Sport TV.

Sestdiena, 16. janvāris

10.10 1. brauciens – Vīri

11.45 2.brauciens – Vīri

13.30 1. brauciens – Divviteīgās ekipāžas

14.50 2. brauciens – Divvietīgās eipāžas

Svētdiena, 17. janvāris

11.05 1. brauciens – Sievietes

12.30 2. brauciens – Sievietes

Informāciju sagatavoja:

Ieva Ose

LKSF sabiedrisko attiecību speciāliste

Tel. +371 282 66 456